வெள்ளாளன், வெண்மை+ஆள்+அன் எனப்பிரித்து வெண்மையை ஆளுதலுடையான் எனப்பொருள்கூறல் வேண்டும். வெண்மை என்பதற்குப் பொருள் அறிவின்மை. வேளாளன், வேளாண்மை+அன், எனப்பிரித்து வேளாண்மையை உடையவன் எனப் பொருள்கூறல் வேண்டும். வேளாண்மை என்பதற்குப் பொருள் ஈகை. அவ்விருபதங்கட்கும் அப்பொருளுண்மை, வெண்மை யெனப்படுவ தியாதெனின் ஒண்மை யுடையம் யாமென்னும் செருக்கு. இருந்தோம்பி யில்வாழ்வ தெல்லாம் விருந்தோம்பி வேளாண்மை செய்தற் பொருட்டு. என்னும் திருக்குறள்களான் உணர்க.  அவ்விரு சொற்கும் பகுதி வேறுபாடும், பொருள் வேறுபாடும் பெரிதும் இருப்ப, நச்சினார்க்கினியர், வைத்தியநாத நாவலர், சுப்பிரமணிய தீட்சிதர் முதலோர் தொல்காப்பியம், இலக்கணவிளக்கம், சொற்பிரயோக விவேகம் முதலியவற்றில் அவை ஒரு பொருளன என உரைத்துப் போயினர். அவர்கள் எல்லாரும் 'சிறப்புடைப் பொருளைத் தான் இனிது கிளத்தல்' என்னும் உத்திபற்றிப் பாராமுகமாகப் போயினர் என்க. இலக்கணக் கொத்துடையார் சாமிநாத தேசிகர் மாத்திரம் பொருளுணர்ந்து மொழிபெயர்த்திருக்கின்றனர். 